
______________________________________________________________________________

На основу члана 138. став 1. Устава Републике Србије („Службени гласник РС“ бр. 98/06) и члана 31. став 2. Закона о Заштитнику грађана („Службени гласник РС“ бр. 79/05 и 54/07), у поступку контроле законитости и правилности рада Републичког геодетског завода, Службе за катастар непокретности Петровац, Општинске управе Петровац на Млави и Комисије за враћање одузетог пољопривредног земљишта за општину Петровац, поступајући по притужби Б. Г. из Београда, Заштитник грађана

У Т В Р Ђ У Ј Е

Услед пропуста у раду Републичког геодетског завода, Службе за катастар непокретности Петровац, Општинске управе Петровац на Млави и Комисије за враћање одузетог пољопривредног земљишта за општину Петровац (Комисија) дошло је до повреде права на имовину Б. Г., тиме што је онемогућен да на основу правоснажних решења Комисије бр. 462-168/91 и 462-168/91-1, оба од 24. 11. 1992. године, упише право својине на враћеном земљишту у јавне књиге о евиденцији на непокретностима и правима на њима.
Иако је од доношења наведених решења протекло двадесет година, Служба за катастар непокретности, Општинска управа и Комисија за враћање одузетог пољопривредног земљишта у општини Петровац на Млави, нису постигле договор о неопходним мерама, односно начину на који ће бити превазиђен проблем настао услед тога што се подаци о парцелама у наведеним решењима о враћању земљишта разликују од података у евиденцији катастра непокретности, због чега на основу наведених решења не може бити извршен упис права својине. 

На основу утврђених недостатака у раду, Заштитник грађана упућује Републичком геодетском заводу, Служби за катастар непокретности Петровац, Општинској управи Петровац на Млави и Комисији за враћање одузетог пољопривредног земљишта Петровац, следећу 

П Р Е П О Р У К У
Републички геодетски завод, Служба за катастар непокретности Петровац, Општинска управа Петровац на Млави и Комисија за враћање одузетог пољопривредног земљишта за општину Петровац, у складу са својим надлежностима, без одлагања, ће предузети неопходне мере и активности ради усаглашавања података о катастарским парцелама у правоснажним решењима Комисије бр. 462-168/91 и 462-168/91-1 од 24. 11. 1992. године и евиденцији катастра непокретности, чиме ће се омогућити Б. Г. да оствари своја имовинска права, односно да изврши упис права својине у службеној евиденцији о непокретностима и правима на њима. 

Републички геодетски завод, Служба за катастар непокретности Петровац, Општинска управа Петровацна Млави и Комисија за враћање одузетог пољопривредног земљишта за општину Петровац, обавестиће Заштитника грађана без одлагања, а најкасније у року од 60 дана од дана пријема овe препоруке, о поступању по њој. 

Р а з л о з и:

Заштитник грађана је, 28. 1. 2011. године, примио притужбу Б. Г. из Београда којом указује да је онемогућен да изврши упис власништва на земљишту које му је враћено у поступку спроведеном по Закону о начину и условима признавања права и враћања земљишта које је прешло у друштвену својину по основу пољопривредног земљишног фонда и конфискацијом због неизвршених обавеза из обавезног откупа пољопривредних производа („Сл. гласник РС“, бр. 18/91, 20/92 и 42/98). 
Из притужбе и приложене документације произилази да је Комисија за враћање пољопривредног  земљишта за општину Петровац ( у даљем тексту Комисија), делимичним решењем бр. 462-168/91 и решењем бр. 462-168/91-1, оба од 24. 11. 1992. године (правоснажна 23. 9. 1993. године), вратила је његовом пок. оцу Д. П. из села Добрња, катастарске парцеле означене у диспозитиву наведених решења и увела га у посед земљишта. Геодетско техничке радове у поступку враћања земљишта обавио је тадашњи Завод за фотограметрију „Геоинжењеринг“ Београд, који је у ту сврху урадио елаборат, односно нумеричке и графичке податке о увођењу у посед по основу решења надлежне Комисије. Наведени елаборат је, у међувремену изгубљен.

Б. Г. истиче да, и поред низа покушаја, није успео да на основу правоснажних решења Комисије изврши упис власништва на предметним парцелама, са образложењем да се површине катастарских парцела на терену и катастру непокретности разликују од површина наведених у решењима о враћању земљишта.
На основу притужбе и приложене документације, произилази да је поменути елаборат неопходан како би, поред притужиоца, и други власници враћеног земљишта на потесу „Бучина“ у КО Добрња, могли да изврше упис права својине у катастру непокретности. 

Поступајући по притужби, Заштитник грађана је, 25. 2. 2011. године, покренуо поступак контроле законитости и правилности рада Општинске управе Петровац на Млави, од које је затражено изјашњење о чињеницама и околностима значајним за доношење става о правилности и законитости поступања овог органа. 

Начелник Општинске управе, у изјашњењу од 18. 3. 2011. године, истакао је да је геодетске радове за потребе Комисије обављала тадашња Општинска геодетска управа Петровац али да је због обима посла ангажован Завод за фотограметрију „Геоинжењеринг“ из Београда, који је од Општинске геодетске управе добијао потребне податке, вршио мерења на терену и на основу тих података Комисија је доносила решења, вршила увођења у посед, а после правоснажности, 06. 10. 1993. године, решења су достављена Општинској геодетској управи ради уписа нових власника у катастарски операт. У изјашњењу је указано да је даљи поступак укњижења требало је да обави тадашња Општинска геодетска управа, која је од Завода за фотограметрију морала да преузме потребне податке (елаборат), као и да од њега тражи помоћ у случају неслагања у подацима или да по добијању решења одмах обавести Комисију да решења не могу да се спроведу у катастарском операту.

Истовремено, у изјашњењу су наведене мере које је Општинска управа предузимала у периоду од 2003. до 2008. године у циљу решења изнетог проблема. При том је наглашено, да без сагласности свих учесника у поступку (18 заинтересованих странака) не може бити извршена измена правоснажних решења о враћању предметног пољопривредног земљишта, као и да је тешко остварљиво да се истовремено окупе сви власници земљишта, односно њихови правни следбеници, како би се исправила несагласност у површинама враћених парцела, која постоји између података у решењима и фактичког стања.
Имајући у виду наводе изнете у изјашњењу Општинске управе Петровац на Млави, Заштитник грађана је 13. 5. 2011. године покренуо поступак контроле законитости и правилности рада Републичког геодетског завода, Службе за катастар непокретности Петровац, од које је затражено изјашњење о релевантним чињеницама и околностима.
Служба за катастар непокретности Петровац у изјашњењу од 11. 8. 2011. године, не спорећи основаност притужбе, истакла је да решавање проблема не зависи само од овог органа, јер би сви захтеви за укњижбу права власништва, поднети на основу постојећих решења, морали бити одбијени као неосновани, због несагласности података у решењима и катастарском операту, као и да ће се Служба обратити захтевом за стручну помоћ Сектору за стручни и управни надзор у саставу Републичког геодетског завода.
Сектор за стручни и управни надзор је, 16. 9. 2011. године, извршио стручни и управни надзор у Служби за катастар непокретности Петровац. У записнику о извршеном надзору 03 бр. 952- 396/2011 од 04. 10. 2011. године, наведене су мере и активности које су до тада предузете од стране органа у саставу Републичког геодетског завода и изнето је мишљење да су у конкретном случају исцрпљене све могућности да се, без елабората премера за потес „Бучина“ у КО Добрње, на основу решења Комисије изврши деоба враћеног земљишта и упис имаоца права. При том је констатовано да решавање проблема повраћаја земљишта није могуће без активног учешћа Комисије. 

На основу става изнетог у записнику Сектора за стручни и управни надзор, Заштитник грађана је 02. 8. 2012. године покренуо поступак контроле рада Комисије, којој се Б. Г. 18. 6. 2012. године, обратио указујући да, иако је протекло већ две деценије, нису спроведена решења овог органа из 1992. године и затражио да се спорна решења усагласе са стањем у евиденцији Службе за катастар непокретности.

Комисији је предочен став Републичког геодетског завода да се решење ове правне ситуације може постићи изменом правоснажних решења Комисије из 1992. године у делу који се односи на означавања мера и граница, односно површине катастарских парцела уз претходно усаглашавање спорних података са фактичким стањем на терену и подацима у службеној евиденцији катастра непокретности.

И поред ургенције Заштитника грађана примљене 29. 10. 2012. године, ни у накнадно остављеном року за поступање, Комисија за враћање земљишта за општину Петровац није доставила тражене информације. 

Одредбом члана 6. Закона о начину и условима признавања права и враћања земљишта које је прешло у друштвену својину по основу пољопривредног земљишног фонда и конфискацијом због неизвршених обавеза из обавезног откупа пољопривредних производа, прописано је да је правоснажно решење Комисије којим је утврђено право својине ранијег сопственика на одузето, односно друго одговарајуће земљиште, основ својине за упис у земљишној, односно другој јавној књизи у коју се уписују права на непокретностима.

Истовремено, одредбом члана 86. Закона о државном премеру и катастру („Сл. гласник РС“, бр. 72/2009 и 18/2010) прописано је да се упис у катастар непокретности врши на основу приватне или јавне исправе, која је по садржини и форми подобна за упис. У складу са наведеном одредбом, неспорно је да подаци наведени у правоснажним решењима Комисије морају бити усаглашени са подацима у службеној евиденцији катастра непокретности.
Позитивни прописи и начела добре управе захтевају од органа управе да законито и у прописаним роковима поступају по поднетим захтевима грађана, да у оквиру своје надлежности одлуче по њима правилном применом правног прописа на основу којег се решава управна ствар, без одуговлачења, и то у најкраћем могућем року. Стандард добре управе подразумева активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења. Незаконито и неефикасно спровођење управног поступка је акт лоше управе. 
Имајући у виду да надлежни органи управе у конкретном случају, ни после двадесет година, нису омогућили притужиоцу да на основу правоснажне одлуке о повраћају одузетог пољопривредног земљишта упише право својине у јавне књиге о евиденцији на непокретностима и правима на њима, недвосмислено указује на неправилности у раду и на повреду принципа добре управе.
У том смислу, само сарадња надлежних органа и договор о целисходном и ефикасном начину превазилажења проблема на које наиђу у свом раду, представља пример њиховог деловања у складу са принципима добре управе.
Поступајући по примљеној притужби Заштитник грађана је оценио да у раду Републичког геодетског завода, Службе за катастар непокретности Петровац, Општинске управе Петровац на Млави и Комисије за враћање одузетог пољопривредног земљишта за општину Петровац постоје пропусти на штету начела законитости и принципа добре управе, који су довели до повреде гарантованог права на заштиту имовине Б. Г. и онемогућили га да изврши упис права својине у службеној евиденцији катастра непокретности.
Уместо да заједнички, у складу са својим надлежностима, предузму потребне мере за превазилажење проблема који је настао као последица несагласности података у наведеним решењима и катастарском операту и на тај начин омогуће оштећеним грађанима остваривање права која су им гарантована Уставом и законима, ови органи између себе пребацују одговорност за решавање насталог проблема.

На основу свих утврђених чињеница и околности, Заштитник грађана је утврдио пропуст у правилности и законитости рада Републичког геодетског завода, Службе за катастар непокретности Петровац, Општинске управе Петровац на Млави и Комисије за враћање одузетог пољопривредног земљишта за општину Петровац и сагласно члану 31. став 2. Закона о Заштитнику грађана, упутио органима управе препоруку ради отклањања уочених недостатака у раду, као и у циљу унапређења рада органа управе и спречавања сличних пропуста у будућности.

	ЗАМЕНИК ЗАШТИТНИКА ГРАЂАНА

	

	Милош Јанковић


Доставити:

· подносиоцу притужбе,

· Служби за катастар непокретности Петровац,

· Општинској управи Петровац на Млави,

· Комисији за враћање одузетог пољопривредног земљишта за општину Петровац,

· Републичком геодетском заводу. 

